**592. stjórnarfundur BSE haldinn í Búgarði 13.4.2023 kl. 11.**

Allir stjórnarmenn mættir, Birgir Arason, Gestur J. Jensson, Guðmundur Sturluson, Hákon Harðarson og Aðalsteinn Hreinsson. Einnig Baldur H. Benjamínsson annar varamaður.

1. **Fundargerð stjórnarfundar** nr. 591 frá 10.3.2023 lögð fram til samþykktar.
2. **Fundargerð aðalfundar** frá 15.3.2023. Stjórnarmönnum gefinn tími fram yfir helgi til að gera athugasemdir.
3. **Gerð grein fyrir tillögum** sem samþykktar voru á aðalfundi.  
   a. Tillaga um að uppruna matvæla sé getið á matseðlum.  
   Send Samtökum fyrirtækja á veitingamarkaði.  
   b. Tillaga vegna fjárfestingastuðnings til kaupa á umhverfisvænum tækjum til nota í landbúnaði. Send Matvælaráðuneyti, Svandísi Svavarsdóttur ráðherra.  
   c. Tillaga um upprunamerkingar á landbúnaðarvörum.  
    Send Matvælaráðuneyti, Svandísi Svavarsdóttur ráðherra.  
   d. Tillaga um reglugerð vegna veiða á grágæs.  
   Send umhverfis-, orku- og loftlagsráðuneyti, Guðlaugur Þór Þórðarson ráðherra.  
   Afrit af öllum tillögum sent til BÍ.
4. **Endurbætur á húsnæði BSE**, Óseyri 2. Framkv.stjóri kynnti stöðu mála. Verið er að skoða hvernig skipting á að vera á einstökum liðum framkvæmda (gluggar, gler t.d.) milli sameignar og einstakra eignahluta samkvæmt lögum um fjöleignahús. Fyrsta skref framkvæmda er að skipta um alla glugga á norðurhlið hússins.
5. **Frumhagkvæmnismat líforkuvers í Eyjafirði.** SSNE (Samtök sveitarfélaga og atvinnuþróunar á Norðurlandi eystra) hafa óskað eftir samráðsfundi til að tengjast landbúnaði. Framkv.stjóra falið að vinna að málinu.
6. **Smáorka ehf** flytur inn litlar vindmyllur fyrir bændur og fyrirtæki. Borist hefur ósk frá fyrirtækinu um að fá aðstoð BSE til að kynna þennan kost fyrir bændum. Stjórn sammála um að og bjóðast til að auglýsa fund á póstlista BSE sem Smáorka standi að að öllu öðru leiti.
7. **Fjallskilamál.** Umtalsverðar áhyggjur sauðfjárbænda eru þessi misseri útaf kærumálum á grunni lausagöngu á ógirtum heimalöndum og fl. Málið er fyrst og fremst stjórnsýslulega á ábyrgð sveitarfélaga. Talsverð umræða um hvort BSE eigi að koma að málinu á einhvern hátt, t.d. með sameiginlegum fundi forsvarsaðila sveitarfélaga eða að gefa kost á að framkvæmdastjóri aðstoði á einhvern hátt þar sem deilur eru. Ekki einhugur um að gefa kost á slíku.
8. **Nautgripasæðingar.** Undir þessum lið sátu Haukur Marteinsson og Ari H. Jósavinsson stjórnarmenn í BSSÞ fundinn.  
   A. Eins og áður hefur komið fram í fundargerðum er á döfinni að jafna sæðingakostnað á landinu og fækka með sameiningu þeim aðilum sem reka sæðingastarfsemi, auk þess sem verði sameiginleg fagleg yfirstjórn þeirra mála. Nokkur umræða hefur verið um með hvaða hætti verði innheimt fyrir þjónustuna. Hvort rukkað verði fyrir hverja sæðingu, eða eins og verið hefur hjá BSSL um langt árabil að til viðmiðunar verði fjöldi árskúa \*1,25 (áætlaður fjöldi af kvígum sem hugsanlega verði sæddar teknar með líka). Ef hin síðarnefnda leið er notuð má segja að lagt sé til grundvallar að innheimt verði fyrir sæðingu á öllum kúm á þeim bæjum sem taka þátt í starfseminni óháð því hversu mikið er sætt.  
   Fundarmenn frekar hlynntir síðarnefndu leiðinni sem frekar hvetji til aukinnar notkunar á þjónustunni. Einnig rætt um hvort taka skuli upp þá þá aðferð vegna innheimtu á þessu ári. Ákveðið að gera það ekki. Slíka breytingu hefði þurft að kynna fyrr þannig að bændur gætu tekið ákvörðun í ársbyrjun um hvort þeir ætluðu sér að vera með eða ekki.  
   B. Þróun á smáforriti til notkunar við pöntun, pörun og skráningu á sæðingum.  
   Baldur Helgi fór yfir hvernig slíkt forrit þarf að virka og hvaða möguleikar eru til þróunar á því. Ljóst að ekki er raunhæfur möguleiki á að yfirfæra það forrit sem Viking í Danmörku og Svíþjóð nota í þessum tilgangi. Guðmundur Jóhannesson hjá RML ætlaði að heyra í M-Tec í Finnlandi, hvort þeirra birgðaskráningarforrit verði þróað áfram þannig að möguleiki sé á að nota. Ef ekki þurfi að fara af stað sem allra fyrst og þróa slíkt forrit hér á landi til að tengja við skýrsluhaldsforritið Huppu. Stjórn legur til að Baldur Helgi Sigurgeir og Andri Már verði fulltrúar BSE í þeirri vinnu sem kemur til með að þrýsta á um að koma þessu áfram.  
   Einnig kom fram undir þessum lið að á fyrsta ársfjórðungi þessa árs fækkaði sæðingum í Eyjafirði um 200, eða um 10% að hluta til er fækkun vegna þess að fanghlutfall er með hæst móti.   
     
   Fundi slitið um kl. 15.   
   SBH